b'\n_START_ARTICLE_\n1000 (kaardim\xc3\xa4ng)\n_START_PARAGRAPH_\n1000 on kaardim\xc3\xa4ng 2\xe2\x80\x934 m\xc3\xa4ngijale.\n_START_SECTION_\nM\xc3\xa4ngureeglid\n_START_PARAGRAPH_\nKaardipakist loetakse v\xc3\xa4lja k\xc3\xb5ik lehed 8-st allapoole. K\xc3\xb5ige n\xc3\xb5rgem leht, mis j\xc3\xa4\xc3\xa4b m\xc3\xa4ngu on 9._NEWLINE_Kaartide tugevusj\xc3\xa4rjestus: 9, poiss, emand, kuningas, 10, \xc3\xa4ss (k\xc3\xbcmme on tugevuselt teine, \xc3\xa4ssa ja kuninga vahel). Punktiline v\xc3\xa4\xc3\xa4rtus: \xc3\xa4ss \xe2\x80\x93\xc2\xa011, k\xc3\xbcmme \xe2\x80\x93\xc2\xa010, kuningas \xe2\x80\x93\xc2\xa04, emand \xe2\x80\x93\xc2\xa03, soldat \xe2\x80\x93\xc2\xa02, \xc3\xbcheksa \xe2\x80\x93\xc2\xa00, kuid 4 \xc3\xbcheksat korraga k\xc3\xa4es \xc3\xbchel m\xc3\xa4ngijal annab talle kohe 100 punkti._NEWLINE_Trumbi h\xc3\xb5ikamise punktid: risti trump \xe2\x80\x93\xc2\xa0100, poti trump \xe2\x80\x93\xc2\xa080, \xc3\xa4rtu trump \xe2\x80\x93\xc2\xa060, ruutu trump \xe2\x80\x93\xc2\xa040._NEWLINE_Kaardid jagatakse laiali k\xc3\xb5igile m\xc3\xa4ngijatele v\xc3\xb5rdselt, kusjuures tuleb jagada nii, et laua keskele jagatakse maha m\xc3\xa4ngijatega v\xc3\xb5rdne arv kaarte nii, et neid n\xc3\xa4ha pole. Jagajal tuleb j\xc3\xa4rgida ka seda, et laua keskele ei l\xc3\xa4heks viimane kaart. Kui jagaja unustab kaardid varakult keskele panna ja paneb jagamisel viimase kaardi keskele, saab ta 100 miinust ja jagamise kord l\xc3\xa4heb edasi j\xc3\xa4rgmisele.\n_START_SECTION_\nM\xc3\xa4ng\n_START_PARAGRAPH_\nM\xc3\xa4ng koosneb pakkumisest ja tihide v\xc3\xb5tmisest. P\xc3\xa4rast kaartide v\xc3\xa4ljajagamist vaatab iga\xc3\xbcks oma seisu, mis k\xc3\xa4tte tuli ja algab pakkumine. Pakkuda tuleb skoori, mis m\xc3\xa4ngija arvab, et ta suudab kokku saada. Tuleb arvestada, et ilma paarita (sama masti emand+kuningas) saab pakkuda maksimum 120. Kui soovid pakkuda \xc3\xbcle 120, pead n\xc3\xa4itama teistele enda paari. Kui m\xc3\xa4ngu jooksul saab m\xc3\xa4ngija oma pakutud skoori t\xc3\xa4is, lisatakse tema \xc3\xbcldskoorile tema pakkumise summa. Kui punkte t\xc3\xa4is ei saa, saab m\xc3\xa4ngija samas summas miinust._NEWLINE_Pakkumist alustab jagajast j\xc3\xa4rgmine ja iga\xc3\xbcks j\xc3\xa4rjest p\xc3\xa4rip\xc3\xa4eva \xc3\xbctleb, kas pakub midagi v\xc3\xb5i passib (ei paku). V\xc3\xa4ikeim samm on 5, st kui keegi pakkus 100, on j\xc3\xa4rgmine 105, mida saab pakkuda. Pakutakse oma k\xc3\xa4es oleva seisu j\xc3\xa4rgi ja see, kes pakub l\xc3\xb5puks k\xc3\xb5ige rohkem (pakkumine v\xc3\xb5ib k\xc3\xa4ia mitu tiiru), saab maast lehed endale k\xc3\xa4tte. N\xc3\xbc\xc3\xbcd on tal lehti rohkem kui teistel, mist\xc3\xb5ttu peab ta andma enda lehtedest igale m\xc3\xa4ngijale \xc3\xbche lehe (need v\xc3\xb5ivad k\xc3\xb5ik ka 9 v\xc3\xb5i soldatid olla, peaasi, et igale m\xc3\xa4ngijale oleks leht antud). Pakkumist ei saa tagasi v\xc3\xb5tta. Kuid saab panna lehed "m\xc3\xbc\xc3\xbcki". Vaatad lehed \xc3\xa4ra, kui sulle ei sobi, saad panna m\xc3\xbc\xc3\xbcki, see t\xc3\xa4hendab, et kui keegi soovib "osta" peab ta pakkuma \xc3\xbcle sinu pakutud summa v\xc3\xa4hemalt 5 v\xc3\xb5rra. Kui keegi ei osta, pead proovima ise skoori kokku saada.\n_START_SECTION_\nTihide v\xc3\xb5tmine\n_START_PARAGRAPH_\nSelleks, et pakkumise v\xc3\xb5itja saaks skoori t\xc3\xa4is, tuleb tal v\xc3\xb5tta tihisid. Teised \xc3\xbcritavad talt tihisid \xc3\xa4ra v\xc3\xb5tta, et ta ei saaks skoori t\xc3\xa4is. Tihide v\xc3\xb5tmist alustabki pakkumise v\xc3\xb5itja, k\xc3\xa4ies eeldatavalt v\xc3\xa4lja k\xc3\xb5ige tugevama lehe, mis tal on. Teised on n\xc3\xbc\xc3\xbcd kohustatud panema lauale kas sama masti lehe v\xc3\xb5i masti puudumisel trumbi. Kui ei ole ei sama masti ega trumpi, tuleb panna endalt suvaline ise valitud kaart (eeldatavalt midagi n\xc3\xb5rka, millest kahju ei ole). Kui keegi esimese lehe k\xc3\xa4inud isikust tugevamat lehte ei k\xc3\xa4i, v\xc3\xb5tabki esimese lehe k\xc3\xa4inud isik lehed laualt ja saab tihi. Pakkumise v\xc3\xb5itja v\xc3\xb5tab tihisid seni, kuni keegi k\xc3\xa4ib lauale temast parema lehe ja v\xc3\xb5tab temalt tihi \xc3\xa4ra. Uue lehe lauda k\xc3\xa4imise \xc3\xb5igus l\xc3\xa4heb iga tihi v\xc3\xb5tmisel \xc3\xbcle tihi v\xc3\xb5tjale ja ta v\xc3\xb5tab seni, kuni temalt tihi \xc3\xa4ra v\xc3\xb5etakse.'